Broj: 711-I-1083-M-62/21-02-11

Zagreb, 28. lipnja 2017.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Mihaela Grbavca, općinskog načelnika Općine Vratišinec, za davanjem mišljenja Povjerenstva**,na 131. sjednici, održanoj dana 18. lipnja 2021.g., daje sljedeće

**MIŠLJENJE**

1. **Na temelju članka 14. stavka 5. ZSSI-a dužnosnik Mihael Grbavec, općinski načelnik Općine Vratišinec, može istovremeno uz obnašanje navedene dužnosti biti zapovjednik i član Upravnog odbora Dobrovoljnog vatrogasnog društva Vratišinec (u daljnjem tekstu DVD Vratišinec), pod uvjetom da već nije član upravnog ili nadzornog tijela u druge dvije neprofitne udruge ili zaklade.** **Za obavljanje navedenih funkcija u DVD Vratišinec dužnosnik Mihael Grbavec nema pravo na naknadu ili primanje dara u toj ulozi, osim prava na naknadu putnih i drugih opravdanih troškova.**
2. **Za primjenu članka 89. Zakona o lokalnim izborima („Narodne novine“ broj: 144/12., 121/16., 98/19., 42/20., 144/20. i 37/21.) u konkretnom slučaju upućuje se dužnosnik da se s upitom obrati Ministarstvu pravosuđa i uprave.**

Obrazloženje

Zahtjev za davanjem mišljenja Povjerenstva podnio je Mihael Grbavec, općinski načelnik Općine Vratišinec. U knjigama ulazne pošte zahtjev je zaprimljen pod poslovnim brojem 711-U-2345-M-62/21-01-2 dana 14. lipnja 2021.g., povodom kojeg se vodi predmet broj M-32/21.

Člankom 3. stavkom 1. podstavkom 39. ZSSI-a propisano je da su općinski načelnici i njihovi zamjenici dužnosnici u smislu navedenog Zakona. Uvidom u Registar dužnosnika, koji ustrojava i vodi Povjerenstvo, utvrđeno je da Mihael Grbavec obnaša dužnost općinskog načelnika Općine Vratišinec od 21. svibnja 2021.g. Stoga je i Mihael Grbavec, povodom obnašanja navedene dužnosti, obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici, u slučaju dvojbe je li neko ponašanje u skladu s načelima javnih dužnosti, dužni zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

Dužnosnik od Povjerenstva traži mišljenje, pozivajući se pritom na odredbu članka 89. Zakona o lokalnim izborima. Dužnosnik navodi da je dana 16. svibnja 2021.g. izabran na lokalnim izborima za općinskog načelnika Općine Vratišinec, te je na dužnost stupio dana 28. svibnja 2021.g. Na području Općine Vratišinec obnaša dužnost zapovjednika Dobrovoljnog vatrogasnog društva Vratišinec i član je Upravnog odbora DVD-a Vratišinec, te stoga traži mišljenje da li istovremeno može obnašati te dvije dužnosti.

Člankom 14. stavkom 5. ZSSI-a propisano je da dužnosnici smiju biti članovi upravnih i nadzornih tijela najviše dviju neprofitnih udruga i zaklada, ali bez prava na naknadu ili primanje dara u toj ulozi, osim prava na naknadu putnih i drugih opravdanih troškova.

Sukladno članku 2. stavku 1. podstavku 33. Zakona o vatrogastvu („Narodne novine“ broj 125/19.), vatrogasne organizacije su dobrovoljna vatrogasna društva, javne vatrogasne postrojbe, profesionalne vatrogasne postrojbe u gospodarstvu, dobrovoljna vatrogasna društva u gospodarstvu, vatrogasne zajednice svih razina. Člankom 36. navedenog Zakona propisano je da je dobrovoljno vatrogasno društvo s pripadajućom vatrogasnom postrojbom nadležno tijelo za vatrogastvo, odgovorno za provedbu vatrogasne djelatnosti na području jedinice lokalne samouprave sukladno vatrogasnom planu grada odnosno općine, koje u okviru svog djelokruga i nadležnosti propisanih navedenog Zakonom odgovara gradonačelniku odnosno općinskom načelniku. Dobrovoljno vatrogasno društvo osniva se, djeluje i prestaje s djelovanjem sukladno odredbama zakona koji uređuje osnivanje i djelovanje udruga, ako navedenim Zakonom za pojedina pitanja nije drukčije određeno i samostalna je pravna osoba s ovlastima propisanim navedenim Zakonom.

Člankom 16. stavkom 1. Zakona o udrugama („Narodne novine“ broj 74/14, 70/17, 98/19) propisano je da članovi upravljaju udrugom neposredno ili putem svojih izabranih predstavnika u tijelima udruge na način propisan statutom. Sukladno stavku 3. i 4. istog članka skupština udruge najviše je tijelo udruge, a statutom udruge, osim skupštine, mogu se utvrditi upravna (izvršna), nadzorna i druga tijela udruge.

Uvidom u podatke iz Registra udruga, objavljene na internetskim stranicama Ministarstva pravosuđa i uprave, Povjerenstvo je utvrdilo da je udruga DVD Vratišinec upisana u Registar udruga od 17. veljače 1998.g. pod registarskim brojem 20000207, s adresom sjedišta Dr. Vinka Žganca 2a, Vratišinec. Pod osobe ovlaštene za zastupanje upisan je između ostalog i Mihael Grbavec, zapovjednik.

Statutom DVD Vratišinec propisano je da je Dobrovoljno vatrogasno društvo Vratišinec dobrovoljna, stručna, humanitarna i nestranačka udruga od posebnog interesa za Republiku Hrvatsku u djelatnosti zaštite od požara. Temeljna zadaća DVD-a je provedba vatrogasne djelatnosti utvrđena Zakonom o vatrogastvu. Članovi Društva su fizičke i pravne osobe koje rade na unapređivanju vatrogastva i zaštite od požara, te obavljaju i druge poslove kojima se podupire ova djelatnost.

Člankom 23. Statuta propisano je da Radom DVD Vratišinec upravljaju tijela i dužnosnici Društva. Tijela Društva su: Skupština, Upravni odbor, Zapovjedništvo i Nadzorni odbor. Dužnosnici Društva su: predsjednik, zapovjednik i tajnik. Upravni odbor je izvršno tijelo Skupštine koje obavlja organizacijske, tehničke i administrativne aktivnosti odnosno upravlja radom Društva između dviju sjednica Skupštine, poštujući pritom program rada i zaključke Skupštine. Zapovjednik pak rukovodi radom vatrogasne postrojbe s ciljem provedbe operativnih poslova i zadataka u okviru djelatnosti Društva. Za zapovjednika i zamjenika zapovjednika Društva može biti imenovan član Skupštine Društva koji udovoljava uvjetima utvrđenim Zakonom o vatrogastvu.

S obzirom da je člankom 14. stavkom 5. ZSSI-a dužnosnicima dozvoljeno članstvo u upravnim i nadzornim tijelima najviše dvije neprofitne udruge i zaklade, dužnosnik Mihael Grbavec, općinski načelnik Općine Vratišinec, može istovremeno uz obnašanje navedene dužnosti biti zapovjednik i član Upravnog odbora Dobrovoljnog vatrogasnog društva Vratišinec (u daljnjem tekstu DVD Vratišinec), pod uvjetom da već nije član upravnog ili nadzornog tijela u druge dvije neprofitne udruge ili zaklade. Za obavljanje navedenih funkcija u DVD Vratišinec dužnosnik Mihael Grbavec nema pravo na naknadu ili primanje dara u toj ulozi, osim prava na naknadu putnih i drugih opravdanih troškova i to neovisno o tome obnaša li dužnost općinskog načelnika profesionalno ili volonterski odnosno neovisno o tome prima li plaću ili volontersku naknadu za obnašanje dužnosti ili ne prima.

Obzirom da se dužnosnik u predmetnom zahtjevu za davanjem mišljenja pozvao na članak 89. Zakona o lokalnim izborima, kojima se propisuje nespojive dužnosti općinskih načelnika, gradonačelnika i župana te njihovih zamjenika, a za mjerodavno tumačenje navedenog Zakona je nadležno Ministarstvo pravosuđa i uprave, upućuje se dužnosnik da se u vezi tumačenja navedene odredbe u ovoj konkretnoj situaciji obrati navedenom Ministarstvu.

Povjerenstvo također ukazuje, a obzirom da bi se DVD Vratišinec mogao financirati sredstvima iz Proračuna Općine Vratišinec, da je dužnosnik Mihael Grabavec, u svrhu jačanja povjerenja građana u dužnosnike i u tijela javne vlasti, kao i objektivnog, transparentnog i nepristranog obnašanja javne dužnosti, dužan Općinskom vijeću Općine Pokupsko u postupku predlaganja i usvajanja Proračuna, deklarirati okolnost svoje povezanosti s DVD-om Vratišinec, kao i opravdanost dodjele obujma financijskih sredstava DVD-u iz proračuna Općine. Ukoliko dođe do situacije moguće dodjele sredstava DVD-u izvan proračuna Općine ili drugih poslovnih odnosa, upućuje se dužnosnik da se u navedenom slučaju izuzme i za isto ovlasti drugu osobu.

Slijedom navedenog, Povjerenstvo je dalo mišljenje kao u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Mihael Grbavec, elektronska dostava
2. Objava na internetskoj stranici Povjerenstva
3. Pismohrana